Document ID: /fineweb-2-swissfilter-quality_10-filterrobots/filtered/02679.jsonl.gz/6

Povestea primei femei campioane la schi din Elveția, Rösli Streiff
Rösli Streiff a câștigat atât titlul de slalom, cât și cel de combinat la cel de-al doilea Campionat Mondial de schi alpin de la Cortina d’Ampezzo în anul 1932. Rösli Streiff fiind prima femeie campioană la schi din Elveția
S-a născut pe data de 16 ianuarie 1901 într-o familie pasionată de sport. Tatăl său era membru al Glarus Ski Club, primul de acest fel din Elvetia. La doar cinci ani, Rösli a mers pentru prima dată pe schiuri, schiuri lucrate manual de tatăl ei special pentru ea.
A renunțat la școală, a urmat cursuri pentru antreprenoriat și a început să lucreze la afacerea părinților, o spălătorie din Glarus.
Ernst Gertsch, instructor de tenis în Glarus și fondator al curselor de schi Lauberhorn din Wengen a participat la un tur de schi cu Streiff. Văzând talentul fetei a invitat-o să participe la cursa de schi de vară de pe Jungfraujoch. Aceasta a reprezentat și prima ei cursă de schi alpin în 1928.
Ulterior Rösli Streiff s-a alăturat Clubului de schi al femeilor din Elveția (SDS), fondat la Murren în anul 1929. Fondatorii SDS și-au dorit să reunească schioarele elvețiene în cadrul unei organizații pentru a le asigura o pregătire mai bună, atât la nivel competitiv, cât și la nivel amator. La scurt timp de la înființare, clubul a organizat primele curse, a oferit lecții de schi și a convins membrii Asociației Elvețiene de Schi să permită schioarelor să participe la campionatul național atât la probele de coborâre cât și la cele de slalom.
Schioarele erau motivate și implicate, astfel că rezultatele au apărut rapid. În plus, membrele SDS locuiau în stațiunile turistice, precum Murren și erau foarte aproape de pârtiile de schi fapt ce le permitea să exerseze în mare parte a timpului. Cu toate acestea, Rösli Streiff petrecea mai mult timp în spălătoria familiei și nu pe pârtie.
În ciuda evoluției femeilor la schi, cei mai buni bărbați din domeniu s-au arătat îngrijorați de faptul că reputația elvețienilor în cadrul competițiilor internaționale va fi pătată de femei.
La congresul organizat la Oslo în 1930 Federația Internațională de Schi (FIS) a aprobat oficial disciplinele alpine de coborâre și slalom pentru competițiile internaționale. Un an mai târziu, primele Campionate Mondiale apline atât pentru bărbați cât și pentru femei au fost organizate la Murren în perioada 19-22 februarie. Rösli Streiff a fost unul dintre cei șapte membrii ai echipei feminine (SDS).
La competiție bărbații au dominat celelalte echipe dar femeile schioare nu au reușit să ajungă în fruntea clasamentului. În ciuda acestui fapt, la prima cursă combinată de coborâre și slalom organizată de SDS pentru femei, în anul 1932 la Grindelwald, Rösli Streiff a performat la ambele probe câstigând astfel marele trofeu. Ulterior competiția a avut loc an de an și a fost singurul eveniment internațional dedicat femeilor. Majoritatea participantelor la competiție erau femei din Elveția.
Rösli Streiff a continuat să se antreneze iar în cadrul cursei de schi organizată la Zermatt în 1932 a obținut din nou victoria.
Ulterior ea împreună cu alte trei femei și cu membrii echipei naționale masculine au călătorit la Cortina d’Amprezzo, locul în care s-a desfășurat cel de-al doilea campionat mondial de schi. În prima zi a competiției, Rösli a terminat pe locul opt însă proba de slalom a fost un real succes, aducându-i elvețiencei titlul de combinat.
Abia peste câțiva ani câștigătoarea a dezvăluit secretul succesului ei. Rösli Streiff a explicat faptul că Otto Furrer, câștigătorul elvețian al probei de combinat de la Cortina, a îndrumat-o să facă slalom cât mai aproape de porți pentru a obține un timp mai scurt.
În anul 1939 Rösli Streiff s-a hotărât să renunțe la cariera de schior amator și s-a înscris la prima școală de recruți pentru femei servind ca șofer de camion în cadrul serviciului militar auxiliar pentru femei. Ulterior, după moartea tatălui său în anii 1950, Rösli a preluat afacerea familiei. Nu a renunțat la pasiunea pentru sport, practicând schi alpin în Murren și schi nautic în Canada.
În ciuda faptului că a fost prima femeie campioană la schi din Elveția, nu s-a bucurat de popularitate și faimă în timpul carierei. Abia când femeia avea peste 70 de ani, jurnaliștii au fost interesați să îi asculte povestea. Rösli Streiff a acceptat să coopereze și timp de aproximativ 20 de ani a vorbit despre experiența ei ca schioare până când a murit, la vârsta de 96 de ani.
Nicoleta Aspritoiu
Foto: Pinterest